
Teitl : Y Tocynnau

Cymeriadau : John (Tad), Eirian (Mam), Deio a Megan (brawd a chwaer), Brychan (ffrind) 

Lleoliad : Caerdydd - ar y ffordd i’r stadiwm



Mae’n ddiwrnod gêm bêl-droed a phawb yn gwisgo coch - crysau, sgarffiau ayyb. Ar ei gefn, mae John yn cario bag ac mae ganddo glustffonau er mwyn gwrando ar y radio. Daw John, Eirian, Deio a Megan ar y llwyfan. 

John : (yn canu ar dop ei lais) Mae heeeen wlaaaaad fy nhaaaaadau yn aaaaaaannwyl iiiii miiiiii! 

Eirian : Taw John i godi c’wilydd! 

John : (wedi cyffroi) Wel mae’n ddiwrnod gêm Eirian. Y gêm fawr! Os enillwn ni heno, mi fyddwn ni gam yn nes at Gwpan y Byd! 

Deio : Ia ond… 

Megan : Ond be? 

Deio : Dydi Gareth Bale ddim yn chwara’. 

John : (yn gellweirus) Wel lwcus fod sgidia’ pêl-droed dy fam yn y bag ‘ma felly ’de… rhag ofn fydd angan syb go lew! 

Eirian : Wel mi ro’n i’n dipyn o chwaraewraig slawar dydd! 

Megan : Hen Wlad fy Mamau ‘de mam? 

Eirian : Fedra’ i’m aros i weld Joe Allen a’i goesa bach yn hedfan dros y cae ‘na! 

Deio : Hen Wlad fy Nhadau ydi o Megan. Pam bo raid i chdi fod mooooor annoying. Megan Mega Annoying. 

Eirian: Deio! 

Megan : Jesd achos bo chdi methu sgorio gôl, a finna ‘di g’neud hi i dîm y sir. 

Deio : Dwi’n well na chdi eniwe.

Megan : Nagwyt ddim.

Deio : Yndw tad.

Eirian : Stopiwch y dadla gwirion ‘ma! Reit dowch ‘laen neu welwn ni fyth y gêm.

Mae’r pedwar yn cerdded ymlaen ar draws y llwyfan ac yn rhewi ac yn syfrdanu! 

John : O nefoedd! 

Deio : (wedi digaloni) Brychan Dafydd… 

Megan : Nath o ddim sôn yn ‘rysgol fod o’n dod i’r gêm. 

Deio : Rhy cŵl i ddeud wrth bawb! 

Eirian : (yn dechrau gwneud ffys ac yn troi am y ffordd arall) Trowch rownd. Fydd o’m callach bo ni ‘di sylwi arno fo! Ooo ma’i fam a’i dad o yma ‘fyd. 

John : Ciari dyms! 

Mae’r pedwar yn troi ar eu sodlau yn barod i fynd i’r cyfeiriad arall. 

Brychan : (yn llawn hyder) A lle dach chi’n meddwl ‘dach chi’n mynd ar gymaint o frys. 

Mae’r pedwar yn troi gyda’i gilydd tuag at Brychan. 

Megan : (yn crechwenu) Brychan. 

Brychan : Brychan Dafydd nymbar wan sgoriwr golia’ Bryn Cadnant. Anghofiwch Gareth Bale! Fi fydd capten Cymru rhyw ddydd. 

Deio : (dan ei wynt) Golia’ gwael oeddan nhw hefyd. 

Megan : Nes di ddim sôn am ddod lawr i’r gêm. 

Brychan : Dad ddudodd i ni fynd bora ‘ma a gobeithio am y gora’ i ga’l tocynna.

Eirian : O felly. Ydach chi ‘di cael? 

Brychan : Dim eto. Mwy nag un ffordd o gael Wil i’w wely does Mrs Jones? 

Eirian : Os ti’n deud Brychan. 

Brychan : Lle ma’ch seddi chi ‘ta? 

John : Well i ni fynd neu welwn ni ddim y seddi’n mwydro’n fama efo chdi.

Mae John yn cerdded yn sydyn ac yn taro Brychan wrth gerdded heibio ar frys. Mae’r ddau yn disgyn ar y llawr a thrugareddau’n dod allan o’r bag ar ei gefn. 

Brychan : Wow wow wow Mr Jones. ‘Sdim angan bod fel’na! (Yn codi ar ei draed yn gyflym ac yn stwffio darnau papur yn sydyn i’w boced)

John : Chdi achosodd hynna! 

Brychan : Naci tad. Tasa chi heb redag fel dyn gwyllt amdana i, mi fasa bob dim yn iawn! Cofiwch eich bag a joiwch de! C’mon Cymruuuuuu! 

Rhuthra Brychan oddi ar y llwyfan.

Eirian  : Hen hogyn annifyr fuodd o ’rioed. Ty’d John.

John : (yn edrych yn ei fag ac yn tyrchu am y tocynnau yn wyllt) Wel myn diân i! 

Eirian : Be’ sy’?

John : Dwi’n siwr ’mod i wedi rhoi’r tocynna’ yn y bag ’ma! 

Deio a Megan : BE?! 

Eirian : Wel sbia’n iawn, John. Ti’n siŵr? A finna’ di edrach ‘mlaen at weld ‘rhen Joe Allen! 

John : Wel dydyn nhw ddim yma! 

Edrycha Deio a Megan ar ei gilydd 

Deio a Megan : (yn gweiddi) Brychan Dafydd! 

Eirian : Wel y… 

John : (yn torri ar draws yn gandryll) Reit. Ar ôl y cythral bach! 

Pawb yn rhedeg oddi ar y llwyfan i’r un cyfeiriad adawodd Brychan.

